'रेप इन इंडिया' वाली टिप्पणी के लिए माफी मांगने से कांग्रेस सांसद राहुल गांधी का साफ इंकार  
राहुल गांधी ने अपने बयान के लिए माफी मांगने से इंकार किया 
'रेप इन इंडिया' वाले बयान के लिए संसद में हुआ हंगामा 
बीजेपी के सांसदों ने राहुल से माफी की मांग की है
कांग्रेस सांसद राहुल गांधी ने 'रेप इन इंडिया' वाली अपनी टिप्पणी के लिए माफी मांगने से साफ इंकार कर दिया है. राहुल गांधी ने कहा कि मैं इसके लिए कभी माफी नहीं मांगूंगा. राहुल गांधी ने कहा कि प्रधानमंत्री नरेंद्र मोदी ने दिल्ली को 'रेप कैपिटल' कहा था. अब मुद्दे से ध्यान भटकाने के लिए बीजेपी वाले हल्ला कर रहे हैं. 'मेक इन इंडिया' की बात प्रधानमंत्री ने की थी तो मैंने सोचा... अखबार में रोज रेप की खबर छप रही है, उन्‍नाव में बीजेपी विधायक ने महिला का रेप किया, अखबार में पढ़ रहे हैं... इसलिए मैंने 'रेप इन इंडिया' कहा है.'
Rahul Gandhi: I have a clip on my phone in which Narendra Modi ji is calling Delhi a 'rape capital',will tweet it so that everyone can see. Just to deflect attention from protests in North East, this is being made an issue by BJP. https://t.co/BF4toNRaO8pic.twitter.com/4wRWTZy4Np
राहुल गांधी ने कहा कि 'नॉर्थ ईस्ट को जला दिया है. इस मुद्दे से ध्‍यान हटाने के लिए, बेरोजगारी और मंदी से ध्यान भटकाने के लिए हमारे बयान को मुद्दा बनाया जा रहा है.  मैं इनसे कभी माफी नहीं मांगूंगा. नरेंद्र मोदी ने दिल्ली को रेप कैपिटल कहा था. मैंने इतना कहा था कि प्रधानमंत्री 'मेक इन इंडिया' की बात करते हैं लेकिन जहां देखो 'रेप इन इंडिया' बन चुका है.' राहुल गांधी ने कहा कि पूर्वोत्तर को जलाने के लिए मोदी को माफी मांगनी चाहिए. भारत की अर्थव्यवस्था को चौपट करने के लिए मोदी को माफी मांगनी चाहिए. इससे पहले झारखंड के गोड्डा में चुनावी रैली में की गई टिप्पणी को लेकर शुक्रवार को लोकसभा में ज़ोरदार हंगामा हुआ और BJP सांसदों ने राहुल गांधी से मांफी मांगने के लिए कहा.  
दरअसल, झारखंड के गोड्डा में चुनावी रैली को संबोधित करते हुए राहुल गांधी ने कहा कि (प्रधानमंत्री) नरेंद्र मोदी ने कहा था, 'मेक इन इंडिया', लेकिन आज जहां भी देखो, 'रेप इन इंडिया' नज़र आता है... उत्तर प्रदेश में नरेंद्र मोदी (की पार्टी) का विधायक महिला का रेप करता है, फिर पीड़िता का एक्सीडेंट हो जाता है, लेकिन नरेंद्र मोदी एक शब्द भी नहीं कहते..." उन्होंने आगे कहा, "नरेंद्र मोदी कहते हैं, 'बेटी बचाओ, बेटी पढ़ाओ'", लेकिन वह कभी भी यह नहीं बताते कि बेटियों को किससे बचाना है... उन्हें BJP के विधायकों से बचाया जाना है..." बता दें कि हंगामे के बाद संसद से बाहर निकलकर स्‍मृति इरानी ने कहा कि राहुल गांधी ने जो कहा है उसके लिए भारत की जनता उसे कभी माफ नहीं करेगी. स्‍मृति इरानी ने संसद में भी राहुल गांधी से माफी की मांग की.  
वहीं, बीजेपी के वरिष्ठ नेता और रक्षा मंत्री राजनाथ सिंह ने भी राहुल गांधी पर निशाना साधा. रक्षा मंत्री राजनाथ सिंह ने कहा कि जिन शब्‍दों का राहुल गांधी ने उपयोग किया है उसे मैं यहां दोहरा भी नहीं सकता हूं. उन्‍होंने कहा कि हमारी पार्टी के जिन लोगों ने कभी ऐसी कोई बात बोली है तो उनसे इस सदन में खेद प्रकट करवाया था. हालांकि द्रविड़ मुनेत्र कषगम (DMK) सांसद कनिमोई राहुल गांधी का बचाव करती दिखीं. उन्होंने संसद में राहुल गांधी के 'रेप इन इंडिया' वाले बयान पर कहा, 'प्रधानमंत्री ने 'मेक इन इंडिया' कहा था, जिसका हम सम्मान करते हैं, लेकिन देश में हो क्या रहा है...? यही राहुल गांधी कहना चाहते थे... दुर्भाग्य से 'मेक इन इंडिया नहीं हो पा रहा है, और देश में महिलाओं के साथ रेप किए जा रहे हैं... यही चिंता है...'